Et skelet med masser af gravgaver, det er hvad Lindholm Høje museum håber på at finde ved udgravningen, der kommer til at foregå det meste af ugen. Det er en komplet grav, som blev fundet på en mark udenfor Aalborg, der i vinterferien vil blive sat til skue for offentligheden. Den er blevet transporteret ind til museet i en trækasse, så publikum kan følge med i arbejdet og få en snak med arkæologen undervejs. Graven har ligget i et kridtholdigt område, hvilket giver optimale forhold for kalkholdige materialer som for eksempel skeletter. Museet fokuserer i denne uge på skeletter fra oldtiden og middelalderen. Udgravningen kan man følge med i fra mandag den 22. til fredag 26. februar fra 10-16.

Referat:
Publikum kan i vinterferien få en hel speciel oplevelse, da Lindholm høje museum inviterer publikum med til udgravning.